**Arthur William Edgar O'Shaughnessy** (født 14. mars 1844, død 30. januar 1881) var en britisk dikter, bosatt i London.

Liv og virke
------------

Som syttenåring, i juni 1861, fikk han arbeid som transkribent i biblioteket ved det britiske museum, angivelig med Edward Bulwer Lyttons hjelp.[] To år senere fikk han en assistentstilling i naturhistorieavdelingen, hvor han spesialiserte seg i iktyologi. 

Hans sanne lidenskap var imidlertid litteratur.[] Han utga sin første diktsamling, *An Epic of Women*, i 1870. Den ble fulgt av en ny utgivelse i 1872 og ytterligere en i 1874. Etter at han giftet seg, tretti år gammel, publiserte han ingen nye diktsamlinger. Et siste bind med dikt fra hans hånd, *Songs of a Worker*, ble utgitt posthumt i 1881.

Billedkunstnerne Dante Gabriel Rossetti og Ford Madox Brown tilhørte O'Shaughnessys vennekrets, og kvinnen han giftet seg med i 1873, Eleanor Marston, var datter av forfatteren John Westland Marston og søster til dikteren Philip Bourke Marston. I samarbeid med sin hustru skrev O'Shaughnessy en barnebok med tittelen *Toy-land* (1875). Paret fikk to barn, hvorav begge døde som små. Eleanor døde i 1879; O'Shaughnessy to år senere.

I sin samtid var O'Shaughnessy en forholdsvis ukjent poet, men i løpet av 1900-tallet fikk diktene hans betydelig popularitet.[] I antologien *The Golden Treasury* erklærer Francis Turner Palgrave at av moderne poeter hadde O'Shaughnessy, trass den begrensede produksjonen, et talent som sto tilbake kun for Tennysons.[]

*Ode*
-----

Det mest kjente av O'Shaughnessys produksjon er de første linjene i diktet «Ode» fra samlingen *Music and Moonlight* (1874):

*We are the music makers,*
*And we are the dreamers of dreams,*
*Wandering by lone sea-breakers,*
*And sitting by desolate streams;—*
*World-losers and world-forsakers,*
*On whom the pale moon gleams:*
*Yet we are the movers and shakers*
*Of the world for ever, it seems.*
Diktet består i sin helhet av ni strofer. Åpningsstrofene har blitt rost av flere diktere, blant dem William Butler Yeats.[] Edward Elgar har komponert musikk til diktet, «Opus 69», som også Zoltán Kodály har gjort. Første linje av «Ode» blir sitert i filmen *Charlie og sjokoladefabrikken* (1971).

Bibliografi
-----------

* *An Epic of Women* – 1870
* *Lays of France* – 1872
* *Music and Moonlight: Poems and Songs* – 1874
* *Toy-land* (i samarbeid med Eleanor W. O'Shaughnessy) – 1875
* *Songs of a Worker* – 1881 (utgitt posthumt)

Referanser
----------

1. 1 2   Internet Speculative Fiction Database, oppført som Arthur W. O'Shaughnessy, ISFDB forfatter-ID 22272, besøkt 9. oktober 2017[Hentet fra Wikidata]
2. 1 2   International Music Score Library Project, IMSLP-identifikator Category:O'Shaughnessy,\_Arthur, besøkt 9. oktober 2017[Hentet fra Wikidata]
3. 1 2   Internet Broadway Database, Internet Broadway Database person-id 81671, besøkt 9. oktober 2017[Hentet fra Wikidata]
4. 1 2   Social Networks and Archival Context, SNAC Ark-ID w6jq14c0, besøkt 9. oktober 2017[Hentet fra Wikidata]

Eksterne lenker
---------------

* (en) Arthur O'Shaughnessy – kategori av bilder, video eller lyd på Commons Rediger på Wikidata
* (en) Arthur O'Shaughnessy hos Internet Broadway Database Rediger på Wikidata

  

Portal: Litteratur

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** MusicBrainz
 |